
Вълнуваща среща

Календарът на м.март е изпълнен с празници.Като се започне от първия му ден, в който посрещаме Баба Марта, на трети развяваме националния трибагреник, изваждаме от музеите бойните знамена-реликви и свеждаме глави в знак на признателност пред героите-освободители. На осми март се обръща специално внимание на жените, а на 22 посрещаме Първа пролет, символ на ново начало и надежда за предстоящи много хубави неща за всеки от нас. На 25 е Благовещение и всеки се надява да чуе блага вест за себе си, за близки или от тях. Ние, от вокална формация „Балкански ритми“ към Клуба за хора с увреждания и пенсионери  „Гренадерска“ 34-Б решихме, че можем  в редицата на тези хубави празници  да посетим приятелите ни от Дом за възрастни хора в с. Бохот. От доста време се подготвяхме за това с г-н Лазаров – ръководителя ни, и го осъществихме, благодарение на ЕТ” Братан и синове - Братан Асенов”, който ни предостави транспорт, допълнен и от един наш личен автомобил. Даниела Григорова – социален работник в дома – беше организирала обитателите на дома в столовата.  Много емоционална беше срещата между Славка – най-възрастната певица и нейната приятелка Райна – от години ползваща услугата на дома. Двете жени със навлажнени очи си спомниха времето, когато са били колежки, потъгуваха за младите години, за загубени вече приятели Прозвуча специален поздрав за Райна. Освен многобройните песни, занесохме на приятелите ни и топли чорапи, приготвени не само от певиците, а и от други клубни членове. На срещата присъстваха и председателя и секретаря на  ч-ще „Пробуда-1990“ гр. Плевен, които са спомоществуватели на формацията. На раздяла бяхме сигурни, че внесохме разнообразие и приятни емоции на обитателите на дома. Разбрахме го по искрите в очите им. Пожелахме си „До скоро!“.

Николинка Димитрова, Организатор клуб „Гренадерска“ 34-Б

ТПК „Мара Денчева”-Плевен, най-големият работодател на хора с увреждания в региона
/рубрика от миналите броеве/
През 1963 г. специализираното предприятие е регистрирано в плевенския съд. 50-годишната история на ТПК „Мара Денчева” от създаването й до днес е изпълнена с много труд и успехи. Колектива на кооперацията е носител на почетен знак „Златна дъга - първа степен”. Със значка „Заслужил деятел на НС на ТПК - първа степен”, златна,  удостоен председателят на ТПК „Мара Денчева” Данаил Начев, който е с 34 г. трудов стаж в кооперацията. Същата значка, сребърна, притежават Йорданка Божинова с 42 г. стаж, Божидар Иванов с 40 г. стаж и Светлана Костова. Пенка Нушева, Филка Иванова и Веселин Каменов притежават значка „Заслужил деятел на ТПК - трета степен”, бронзова.С решение на УС на ТПК „Мара Денчева“ са връчвани  множество награди на работници и служители. Кооперацията започва да работи през 1952 г., като доброволна асоциация между кооператори с оригинални дейности- производство на картонени артикули(торби и подвързия). През следващите години дейността и се разширява, като започва производството и на дребни пластмасови изделия, дамски чанти, малки кожени изделия, ръкавици, булченски рокли и аксесоари. По-късно започва производство и на детско и бебешко облекло. Сега ТПК "Мара Денчева" гр. Плевен извършва широка гама от дейности. Главната от тях е производство на мъжка, дамска и детска конфекция. Други производства, като съпровождащи дейности е и това на картонени изделия, полиетиленови торби, термосвиваемо фолио, както и дейности в тази насока  Кооперацията разполага с богата материална база- производствени сгради и халета, магазини и помещения. Активите се отдават под наем при изгодни условия. Кооперацията разполага с модерна техника, програмируеми машини, което дава възможност за прецизност на производството. Работи по договор на ишлеме съвместно, както с наши, така и с чуждестранни фирми в областта на конфекцията. В нея работят 47 души, повечето с увреждания  под ръководството на амбициозен мениджърски екип. Високата квалификация, големия опит, производителната техника водят до много висока стабилност, качество и производство с ниска себестойност. Целта е разширяване на дейността и сътрудничеството както с наши, така и с чуждестранни фирми.
Достъпна среда

За хората с увреждания бе монтирана рампа и подемник в Регионален исторически музей- Плевен. Подемникът е изработен по проект финансиран от АХУ. Чрез него хората с увреждания могат да  достигнат до втория етаж заедно с количките. Това устройство е италианско производство. Посредством него се осигурява достъп на инвалидите до втория етаж на музейната експозиция. Ще се монтира и асансьор на външните                   стълбища за достъп до отдел "Природа", защото този отдел е останал единствен с по-специфично разположение на залите. Музеят кандидатства за завършване на целия процес по достъпна среда.

В Плевен има още три места, които се нуждаят от асансьори и подстъпи за инвалиди - зала „Катя Попова“, читалище „Съгласие“, ХГ „Илия Бешков“. АХУ е обявил конкурс за финансиране на проекти на тема: “Осигуряване на достъпна архитектурна среда на културни, исторически и спортни обекти”. Участници в конкурса могат да бъдат юридически лица - държавни, общински, стопански и  неправителствени организации, регистрирани по българското законодателство, притежаващи или стопанисващи обектите.  Максималният  размер на субсидията е диференциран за различните компоненти както следва: Компонент  1 - осигуряване на външен достъп до обект - до 12 000 лв.; Компонент  2 - приспособяване на вътрешна среда на обект - до 15 000 лв.; Компонент 3 - изграждане на нови и преустройство на съществуващи повдигателни съоръжения - до 50 000 лв.

Срокът за подаване на документите е до 17,30 часа на 10.04.2014 г.
Реализация на хората с увреждане на пазара на труда

Институционална подкрепа: Агенцията по заетостта реализира програми, проекти и други насърчителни действия, включително с национално и външно финансиране. Чрез нея и под нейно наблюдение се осъществява основната част от услугите по информиране и посредничество за намиране на работа, квалификацията на  безработни и др

Организациите на работодателите, независимо от това дали са представителни или не, имат пряко отношение по проблемите на заетостта на хората с увреждания. Чрез тяхното активно участие в цялостния процес по реализация       на хората с трайни увреждания на пазара на труда, би могло да се промени  отношението към изпълнението на задълженията на хората с увреждания в колективите, в които те се реализират, за да станат равностойни служители. 

Те са реалната връзка между работното място и човека с увреждане, който ще  го заеме. Организациите на работниците и служителите участват в органите на тристранното сътрудничество и имат богати възможности за подпомагане на информационни, образователни и квалификационни, посреднически и други компоненти от дейностите и мерките по реализация на стратегията. Чрез системата на колективното договаряне имат възможности да въздействат върху повишаване на гъвкавостта на заетостта на хората с увреждания и осигуряване на условия за повишаване равнището на квалификацията им. Неправителствените организации на и за хора с увреждания имат важната функция на полезен коректив на държавните намерения и действия, а също така имат богати възможности за подпомагане на информационни, образователни и квалификационни, посреднически и други компоненти на действията по реализация на стратегията за заетост на хората с увреждания.

Нормативна база за подкрепа Дългосрочната стратегия за заетост на хората с увреждания 2011 - 2020: В тази стратегия се казва, че тя ще бъде национален приоритет, който изисква постоянно политическо и обществено внимание. Стратегията се приема  в изпълнение на Програмата на правителството на европейското развитие и се основава на принципите за равнопоставеност, залегнали в  препоръките на съвета на Европа. Трудовата реализация на хората с увреждания основно е уредена  в Закона за насърчаване на заетостта и Закона за интеграция на хората с увреждания  (ЗИХУ). Законът за интеграция на хората с увреждания (ЗИХУ) създава условия за ползване на правата от хората с увреждания за самоопределяне и пълноценно участие в живота на страната и в реалностите на пазарната икономика. Гарантира се създаването на такава среда, в която хората с увреждания са възможно най-независими, като в същото време се запазват правата им на социална защита, адекватни социални услуги, интегрирано  образование и обучение, подходяща работна среда,  достъпна жизнена и архитектурна среда, възможности за културни и спортни изяви и т.н. По отношение трудовата заетост на хората от тази уязвима група законът дава възможност работодателите от обичайна и специализирана работна среда да бъдат стимулирани, ако им осигурят работни места – възстановяват се от държавния бюджет съответно 30/50 на сто от осигурителните вноски, които са за сметка на работодателя, осигуряват се финансови средства за адаптиране на работно място, оборудване на работно място, за осигуряване на здравословни и безопасни условия на труд и др.  Законът дава възможност на хората с предприемачески дух да стартират самостоятелен бизнес, като им осигурява определен финансов ресурс.

Друг много важен закон, Законът за за защита от дискриминация урежда защитата срещу всички форми на дискриминация и съдейства за нейното предотвратяване, а целта му е да осигури на всяко лице правото на  равенство пред закона,  равенство в третирането и във възможностите за участие в обществения живот и ефективна защита срещу дискриминацията.  В закона се дефинират пряката и непряка дискриминация, преследването (виктимизация), подбуждането към дискриминация, тормоза, сексуалния тормоз и расовата сегрегация. Предвидени са редица изключения, при които различното третиране на лица не се счита за дискриминация. Не се считат за дискриминация и специалните мерки в полза на лица или групи, с цел изравняване на възможностите им, докато тези мерки са необходими.
Областната управа се ангажира с проблема на хората с увреждания

С Енгин Кючуков, зам.-областен управител на плевенска област имаха среща хора с увреждания от града, по повод продължаващия проблем с липсата на център за срещи и контакти между тях. Решението на редовната сесия на Община Плевен за настаняване в една сграда на деца с увреждания и възрастни със същите проблеми, която да се ремонтира по програма “Красива България”, не удовлетворява инвалидите, тъй като да се ползва по график едно и също помещение за тях не е приемливо. Както вече нееднократно бе обсъждано, хората с увреждания в града ни от 3 години са лишени от място, където могат да се срещат и контактуват помежду си. Сградата на „Даскал Димо” 17, някогашен техен център, им беше отнета заради прекратяване  плащането на наема от софийска фирма. Сградата е държавна собственост и в момента там е настанена „Гражданска защита”. Предложеното тогава помещение на бул. „Скобелев” 20 е недостъпно за инвалидни колички, а тоалетните не са приспособени за хора с увреждания. „Три години вече ни лъжат - с горчивина сподели пред г-н Кючуков Николай Дженев. - Предлагат ни все неподходящи места и на нас и нашия проблем не се гледа сериозно. Ние не искаме много - едно помещение, където да се срещаме и събираме. Не можахме да разберем как така ще ни изхвърлят от сградата на предишния ни център, при условие че тя беше оборудвана с всичко необходимо за хора като нас. Сега излиза, че тоя труд е хвърлен на вятъра. Причината не е само в спирането плащането на наема, тук явно има и други интереси. Ние, хората с увреждания, сме трудноподвижни и нямаме големи възможности за контакти. За някои от нас срещите в такъв център са единствената връзка със света”. Енгин Кючуков сподели, че има предвид помещение в центъра на града, което според него може да се преустрои за център. Също така обеща да проучи как стои въпросът с актуването на сградата на „Даскал Димо” 18 и дали няма възможност тя отново да се върне на инвалидите, още повече, че няма да се налага ремонт и харчене на средства за преустрояване.

Цветанка Христова, Посредник
Община Плевен

Над милион за местни налози внесоха плевенчани от началото на кампанията. Общо 3 283 000 лв. постъпиха от  началото на годината до момента по сметка на Община Плевен от данък върху недвижимите имоти, данък превозни средства, такса битови отпадъци, данък при придобиване на имущество, такса куче и глоби. 1 110 000 лв. от тях са постъпленията само от началото на стартиралата от 4 март кампания за плащане на местни данъци и такси. От началото на настоящата година служителите от Отдел „Местни данъци и такси” при Община Плевен, инкасиращи плащания, издадоха 40 741 броя приходни квитанции, обработиха 2 950 броя банкови документи, както и 5 671 броя ръчни квитанции, издадени при плащане на местните налози в населените места на общината. От 24-те населени места в обхвата на Община Плевен в 22 беше инсталиран софтуерният продукт, използван в Отдел „Местни данъци и такси” - Плевен, и плащането се отразява в базата данни реално в момента на инкасирането. Община Плевен напомня на собствениците, че плащането може да се извърши на две равни вноски - до 30 юни и до 30 октомври или в пълен размер с отстъпка  – до 30 април. На предплатилите целия размер на данъка върху недвижимите имоти, таксата битови отпадъци и данъка върху превозните средства до 30 април се прави отстъпка от 5%. Данъците и таксите са изчислени съобразно ставки, приети с решения на Общински съвет Плевен от края на 2013 г.
Данъчните облекчения за хората с увреждания

С въвеждането на т.нар. плосък данък не се облагат с данък месечните доходи до 660 лв. на физическите лица с намалена работоспособност 50 и над 50%, ако тези доходи са реализирани от трудово правоотношение. Сумата от годишните данъчни основи за хората с увреждания се намалява със 7920 лв., включително за годината на настъпване на неработоспособността и за годината на изтичане на срока на експертното решение (чл. 18, ал. 1 на ЗДДФЛ). В обхвата са включени всички доходи по чл. 17 от закона, т.е. за всеки вид доход, подлежащ на данъчно облекчение по този закон.

   Остават в сила следните облекчения за хора с увреждания, предвидени в Закона за местните данъци и такси:

- за имот, който е основно жилище на лице с намалена работоспособност от 50 до 100% данък върху недвижимите имоти се дължи със 75% намаление (облекчението не включва такса смет) - чл. 25, ал. 2;

- освобождават се от данък придобитите при дарение имущества от национално представителните организации на и за хора с увреждания;

-дарения за лечение на български граждани /както и технически помощни средства за инвалиди/;

-даренията с хуманитарна цел на лица с намалена работоспособност от 50 до 100% и социално слаби граждани;

- освобождава се от данък лекият автомобил - собственост на инвалид, с обем на двигателя до 1800 куб. см и мощност до 100 к. с. (отнася се за лица със загубена работоспособност над 50%);

- лица с 50 и над 50 на сто загубена работоспособност се освобождават от плащане на винетна такса за 1 лек автомобил, който е тяхна собственост или съпружеска имуществена общност, с обем на двигателя до 1800 куб. см и мощност до 100 к. с. (73,5 kw).
Мениджър за един ден

Проф. Димитър Стойков: институциите се нуждаят от млади и инициативни хора.
Удовлетворен съм, че вече тринадесети път Община Плевен е домакин на инициативата „Мениджър за един ден” и ви приветствам с „добре дошли”.  Радвам се на амбицията ви за нови знания и конкретни впечатления от работата на общинската администрация, обърна се кметът проф. д-р Димитър Стойков към 11-те участници  от ДФСГ „Интелект”, СОУ „П. Яворов” и Професионалната гимназия по туризъм. Искрено се надявам, че този един ден ще се окаже съдбоносен за мнозина от вас в избора на бъдеща професия. Защото и институциите, и бизнесът се нуждаят от млади, образовани и инициативни хора, хора с модерно мислене и новаторски идеи, подчерта кметът. Едно от най-важните качества на мениджъра е точността, не пропусна да отбележи проф. Стойков по повод появата на част от младежите след обявения час за среща. Но главното са знанията и уменията, които трябва непрестанно да се обогатяват през целия живот, посъветва той учениците.

Кметовете за един ден  бяха  единадесетокласникът Александър Костадинов от ДФСГ „Интелект” и деветокласникът Светлозар Петров от СОУ „П. Яворов”. Те гостуваха в кабинета на градоначалника, а по-късно научиха за най-важните задължения на ръководството от заместник-кмета Стефан Петков и секретаря Бранимир Мирчев. Останалите им връстници бяха разпределени в различни отдели на администрацията. Освен сертификати за участие в инициативата бъдещите мениджъри получиха комплекти рекламни материали на Община Плевен.

Община Плевен
Великден, Въскресение Христово

На този ден всички християни празнуват възкресението на Исус Христос.  Седмицата преди Великден наричана Страстната седмица е наситена с различни вярвания и обредности. В първите дни се прави почистване на домовете в очакване на празника, на Велики Четвъртък се боядисват яйца като първото трябва да е червено, символизиращо възкресението и кръвта на Исус. Най-възрастната жена в семейството боядисва първото яйце и прави кръстен знак на челата първо на децата, а после и на останалите членове на семейството за здраве. След това яйцето се слага пред иконата на Дева Мария и се пази до следващия Великден. В някои краища това яйце или друго червено се заравя в нивата, за берекет и да пази реколтата. На Велика Събота също се боядисват яйца. В миналото за бои се използвали естествени оцветители  като  отвари от билки и растения – риган за червен цвят, коприва за зелен, орех за жълт и др. Яйцата се изписвали с восък, украсявали се с различни листенца използвани за отпечатък.На Велики Четвъртък се замесва и подготвя тестото за обредните хлябове, които се правят в петък или събота. Обредните пити имат богата украса, в която задължително присъства едно или няколко червени яйца.На Велики Петък, денят, в който е бил разпънат Исус Христос  не се работи, смята се е, че работата на този ден ще донесе само беди.  Вярващите ходят на църква, за да се преклонят пред плащеницата символизираща плата, с който е бил завит и погребан Исус Христос и минават под нея за здраве, за да се пречистят.  Освен, че е един от последните дни от Великденските пости, петък е денят с най-строг пост – от Разпети Петък до Велика Събота  включително не се яде  и пие нищо.На следващия ден – Велика Събота -се отдава почит на мъртвите, почистват се гробовете, раздават се яйца и обредни хлябове за мир на душите на починалите.Вечерта в събота, в полунощ с камбанен звън и запалени свещи вярващите християни посрещат Великден, поздравяват се с “Христос Воскресе” и “Воистина Воскресе”.Вярва се, че, ако човек успее да занесе запалената свещ до дома си ще има късмет, здраве, ще е пречистен и щастлив, а в домът му ще има само благоденствие.
Съставители: инж. Румен Петков 

